U-I-47/04
Natisni
Opravilna št.:
U-I-47/04
Datum odločitve:
11. 3. 2004
ECLI:
ECLI:SI:USRS:2004:U.I.47.04
Akt:
Zakon o državnem tožilstvu (Uradni list RS, št. 14/03 - ur.p.b.) (ZDT), 4. odst. 49. čl.
Izrek:
Pobuda za začetek postopka za oceno ustavnosti četrtega odstavka 49. člena Zakona o državnem tožilstvu (Uradni list RS, št. 14/03 - ur.p.b.) se zavrže.
Evidenčni stavek:
Zgolj nestrinjanje z zakonsko ureditvijo ne zadošča za izkaz pravnega interesa, zato v takšnem primeru Ustavno sodišče zaradi pomanjkanja izkazanega pravnega interesa pobudo zavrže.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Primož Trebežnik, Koper
Datum vloge:
19. 2. 2004
Vrsta odločitve:
sklep
Vrsta rešitve:
zavrženje
Dokument:
US23185
Dokument v PDF obliki:
U-I-47-04.pdf
117 KB
Prenesite datoteko
U-I-47/04-4
11. 3. 2004
SKLEP
Ustavno sodišče je v postopku za preizkus pobude Primoža Trebežnika iz Kopra na seji dne 11. marca 2004
sklenilo:
Pobuda za začetek postopka za oceno ustavnosti četrtega odstavka 49. člena Zakona o državnem tožilstvu (Uradni list RS, št. 14/03 - ur.p.b.) se zavrže.
Obrazložitev
1. Pobudnik izpodbija četrti odstavek 49. člena Zakona o državnem tožilstvu (v nadaljevanju ZDT-UPB1), ki določa, da zoper odločbo o suspenzu državnega tožilca ni pritožbe. Meni, da je izpodbijana določba edinstvena med tovrstnimi določbami v primerljivih zakonih ter da je v neskladju s 25. členom Ustave in tudi s splošnimi civilizacijskimi načeli.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do izboljšanja njegovega pravnega položaja.
3. Pobudnik svoj pravni interes utemeljuje z zatrjevanjem, da je zaradi njegove funkcije državnega tožilca možno, da bo zoper njega uveden disciplinski postopek ter da je kot predsednik senata disciplinskega sodišča za državne tožilce prve stopnje že odločal v zadevi, v kateri je bil zoper državnega tožilca odrejen suspenz.
4. S temi navedbami pobudnik ni izkazal, da izpodbijana določba neposredno posega v njegove pravice, pravne interese oziroma njegov pravni položaj. Zgolj nestrinjanje z zakonsko ureditvijo pa za izkaz pravnega interesa ne zadošča. Ker pobudnik ne izkazuje pravnega interesa za izpodbijanje četrtega odstavka 49. člena ZDT-UPB1, je Ustavno sodišče njegovo pobudo zavrglo.
5. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić